钦定古今图书集成/方舆汇编/职方典/第1187卷 > 《宋书》作枝回洲斩桓元处北江有故乡洲参军
## 钦定古今图书集成/方舆汇编/职方典/第1187卷 > 《宋书》作枝回洲斩桓元处北江有故乡洲参军

费佑射元于此。《晋书》：“冯迁斩元于麦盘洲。” 此洲或亦名麦盘乎

邴里洲　在宠洲下。郦注云：“洲有高沙湖，湖东北有小水通江，曰曾口。” 《三国志》：“夏侯尚围南郡，作浮桥渡景里洲” ，即此。盖“景” 与“邴” 声相近也。百里洲　在郡西六十里，左右有十数洲，盘布江中，而此洲最平旷，梁陆法和隐此。

泥港　：在城东北六十里。有水周广二十里。支流曲浦，缠络町墟。

梅花港　江水支流，由逍遥湖分入此港，迳秘师桥、石斗门，达于城西之隍。故道久淹，不与江通。

鲁港　：在龙湾市之中。广深丈馀，下通杨、夏诸水，备旱潦蓄泄。

长夏港　当作“杨夏港。” 杨、夏二水所迳，即《水经》三湖大港也。港长二十里，柽柳森蔚，渚沙静沓，凫艇鱼罟，沿渚列门，极为清旷。

海港　，在西北十三里，地名普法寺，龙象已灰。

钟磬无据。刹基之畔，有水涓涓，发源山麓，逶迤西倾，虽旱而流不绝。

化港　，在沙市黄潭之东，畎浍沟洫皆以港名。龙陂　，古天井水也。广圆二百馀步，在灵溪东，江堤内有龙见其中，故云龙陂。《荆州记》云：“江陵东北十里有天井，周回二里许，深不可测。其中潜室，见之则有兵寇，祷雨亦多验。” 按郦《注》，龙陂水迳郢城北流，谓之杨水。故又云：“杨水东历天井，在方城北隅，广圆二里。” 与盛弘之略同，则龙陂、天井，明为二水也，今沙津北之天井渊，崇祯末大旱，亦有潜室之异，未几变起。

马牧口　，郦《注》云：“江水断洲会通之处，荆土旧有九穴十三口，江汉于此交会，今概淤矣。” 豫章口　，夏水所通也，西北即豫章冈，或言因楚王豫章台而名。《晋书》：“王镇恶以百舸袭刘毅，至豫章口，去江陵二十里，舍舟步上，穴其城而入。”

中夏口　在豫章口东，是夏之首，江之汜也。屈平所云“过夏首而西浮” 也。郦道元云：“杨水北流于沔，谓之杨口” ，中夏口也。曹操追先主于当阳，张飞按矛于长坂，元德得与数骑趋汉津，遂济夏口是也。是知夏水出江曰夏口，亦曰堵口，入沔曰杨口，亦曰夏口。武昌有夏口，故此称中夏。又监利之口曰子夏口。

杨口　《水经》云：“沔水东西与杨口合” ，即杨口也。《杜预传》云：“旧水道唯沔汉达江陵千数百里，北无通路。预乃开杨口，起夏水达巴陵，内泻长江之险，外通零桂之漕。” 又王廙长史镇杨口垒，杜曾攻陷之，即此地。

浩口　，一作“嵩口。” 沔水迳此入湖，当潜江之界。旧桥曰“通仙” ，相传吕希圣故迹。《潜阳志》列为八景之一。

赤湖口　《道元注》：“杨水东北流入赤湖水口。” 又云：“华容县有灵港，西通赤湖水口。” 华容，今监利北口，当在三湖下流。

岑河口　一作“城河口” ，东南会郝穴、化港诸水，东北合白渎诸陂泽，下汇三湖。附近安兴港，相传古安兴县地。

虎渡口　在龙洲南。先是，地多虎，前守募捕之，乃更为患。太守法雄至，下记曰：“虎狼在山林，犹人在城市。古者至化之代，猛兽不扰，皆由仁及飞走。太守虽不德，敢忘斯义。” 《记》到，其毁坏槛阱，不得妄捕。自是虎暴遂息。或曰：孝子施宜生过此，虎感其孝，负子渡河以避之。

江津口　。《家语》曰：“江水至江津，非方舟避风，不可涉也。” 郭璞云：“济江津以起涨。” 今沙头津巷口是。

鲁袱口　水与夏水合流。

罗堰口　水入大漕河，又浩口为潜江分水之界。

龙口　水入长湖

沙池　，《南齐书》曰：“荆州城有沙池，常多漏水。萧颖胄为长吏，水乃不漏，及颖胄亡，乃复竭。” 清风池　，在城东北隅，相传五代高氏所凿。天鹅池　，在城西四十里，赵郡布衣宋登春隐此，自号“鹅池散人。”

洗马池　在沙津。又子城东北有水亦同此，名“明月池　。” “清风” 、明月二池在分省街南，甘棠坊左右两隅，俱高氏所凿，今不存。

马跑泉　，在八岭山。古老以为三国时遗迹。感通泉　，在草市岳庙内。相传祷于神者，以纸钱投之，诚则沉，否则浮。元人覆亭于上，名“感通。” 无尽泉　，在佛华寺内。宋丞相张商英之井，水极甘美。

沉香井　在章华寺，楚灵王所甃也，一名“浇花井。”

八角井　在城东，下有海眼通江，观泉水之增减，识江流之消长。后人作石塔镇之。

高氏井　在子城内，高王后苑之井。宋兵入城，继冲以桥覆井内，人多堕死。后人植柏建祠其上。

九阳井　在东门外景明观内。相传吕仙炼丹于此。

天字井　，《南齐书》云：“高祖建元元年，荆州城东天字井出绵，士女取用，与常绵不异，经月乃歇。” 《郡志》言朱井湖出绵，一作天井湖，或即东北之天井也。

鹤穴　在城东九十里，即桓公易牛之处。俗作“郝穴” ，非。《宋书》云：“桓公在荆州，与刺史殷仲堪至鹤穴，一老翁驱青牛，形色瓌异，桓公以所乘牛易取，至灵溪，骏驶非常，因息饮牛，牛竟入江水。”

不出

獐捕穴　在鹤穴上，九穴之一也。元大德间，重开六穴口：江陵则鹤穴，监利则赤剥穴，石首则宋穴，杨林调弦小岳，而獐捕穴不与焉。又松滋有采穴，潜监有里社穴，合江监诸穴。而九镇流砥　在鹤穴，一名象鼻嘴，捍激江水，声如万雷，漰湍之势，震心骇目。今崩褫为洲屿矣。公安县。

泰岁山　近县治，地势卑下，此山戟地而立。黄山　，在县北四十里，土石皆黄，一名金华山，上有谢晦祠，又名谢山。刘宋时，晦为荆州刺史，尝登黄山，徘徊者久之。及卒，柩过公安，至此不肯去，因葬焉。民为立祠。又云：“柩过公安，一夕风雨大作，而柩竟移黄山，遂葬焉。”

重白湖　：在县治东四十里。

洋港湖　：在县治东南十馀里。

蒲家湖　在县西南三十五里。

军湖　，在县西南七十里。

贵纪湖　：去县治八十里。

柳浪湖　，袁中郎建馆于此。柳阴河浪，春夏如碎。锦云铺，董思白题馆额曰“抱瓮亭。”

乌泥湖　　　、白莲湖　　　、《大金湖》。

《王茂湖　　　》、斗湖　　　　。《牛浪湖》。

杨林湖　　　、白水湖　　　。洋溪湖。

神油湖

灵溪　《隋地志》“公安有灵溪水” ，今亦不可考。马肠溪　，去县治三十里，溪口多鱼，居民以渔为业。

洋港　：在白莲湖边，左近油江。

黄土港　在板桥

莲花港　在板桥

杨家港　在长安村

东港　、黑林港　：二港俱在鲁峡。

鼍穴　在廖解村，吴孙亮过此，有灵鼍鸣，此其穴也。

石首县

石首山　在县治北。江中有石峙立，为诸山之首，因名。

楚望山　在县治西，高五十馀丈，上有锦帻亭、八仙洞，今亦不存。一名望夫山。《三国纪略》：“孙权以妹妻汉昭烈，未几昭烈入蜀，孙夫人凿石为台，每晨夕登而望之，因名。”

绣林山　汉昭烈娶孙夫人于此，结锦绣如林，故名。

马鞍山　在县治南。形如马鞍，因名。吴陆逊与蜀战，驻兵于此。

龙盖山　在县治东。有石湫，人传为龙窟，每朝放云则雨。因唐李靖取萧铣，下江陵，驻兵于此。传闻行猎曾至雷母宫，奉令行雨。今置祠其上，遇旱祈雨多应，有司每年于仲夏祀之。一名“南岳” ，梵寺峥嵘。明亡僧散，殿垣荒落。今渐修复，为近郊翠屏之望。

焦山　，在县东六十里华容界。相传焦公于此耀兵，焦河经其下。

东山　，在县东七十里，一名“白鹤山。” 七子峰、鹿角峰及建宁县旧趾，皆相望焉。

黄山　在县西七十里。一名金峰山。有谢公祠，祀宋县令谢麟。有玉井云井，岁旱祷雨多应。麓湖山　在县西南四十里。山之下有湖，因名。八仙山　在县治西二里许。有仙人之局在焉。小埏山　在县东二十里。

列货山　在县东三十里。下有小港，南通洞庭湖。每水潦泛溢，舟艇辄舣山下商贾载货贩贸焉。今渐淤浅，地芜人稀，无复昔时布粟交通者矣。

大江　自四川东下，历枝江、松滋、公安三县，过石首，又东过岳州之华容。按汉桑钦《水经》云：江水北龙巢而东俞口，又东得清杨、士坞二口。注云：“江浦也。” 大江右迳石首山北，又东迳赭要。注云：“赭要，洲名，在大江中，次北湖洲下。” 今时代绵邈，陵谷易位，名亦屡更，难致考矣。要皆石首山上下水也，因备纪之。

南江　在县东杨子洲

龙穴水　在县治五里。《水经注》：大江右有龙穴水出，传云：“昔禹济江，有黄龙夹舟，故名。”

便河　在县西二里通烈口，达洞庭，岁久淤塞。明正统丙寅，令盛琦通治，仍塞。嘉靖令丘九仞复浚之，置官仓于此河之首，便民输赋。

鹳巢湖　在县三里龙盖山东北。昔有鹳巢湖傍之树，因名。

白杨湖　，在县西南五里，抵黄金堤，以两岸多

白杨故名

黄田湖　在县南十三里，土多黄色。

白泥湖　在县东南二十里。

田坪趾湖　在县西南四十五里。

平湖　在县东十里。内多莲藕，溉田亦广，民利之。

熟田湖　在县西南二十五里。

柳子湖　在县北六十里，水涨时通汉。沔沙湖　，在县西十里。

澧田湖　在县西三十里，北通熟田湖。

栗田湖　在县东南六十五里。

曹屯湖　在县西南四十里。相传曹操屯兵于此，因名。

张屯湖　在县治西四十里。张飞屯兵处也。龙城湖　在县西四十里。

上津湖　在县东南三十五里。

冷水湖　在县东七十里。

万乘湖　在县东杨子洲四十里。昔昭烈屯兵于此，因名。

陈家湖　在大江北四十五里。

披甲湖　在县东六十里。汉昭烈与曹操战，饮马披甲于此，因名。

刘郎浦　在县北，以昭烈妻孙夫人，故名。宋家浦　，在县东三十里。

《杨子洲　》在大江中，有蛟患。荆佽飞济此，遇两蛟，斩之。自后罕有所患。

槎潭　，在大江北，去县九十里。俗传张骞乘槎过此。

白洋潭　在县南五里。通湖南，为南河。往来贸易舟船多集于此。

潴水湾　在县西一里，近大江南岸。旧有社坛。俗云：“水到社坛前，石首出《状元》。”

万石湾　在县北。万石丛杂，与刘郎浦相对。往来舟楫，遇风凛然，俗呼为“拆船湾。” 今上流有洲，水势北下，无复为患矣。

潭子湾　在县东六十里，大江南。

李金湾　在县东六十里，大江北。

《烧窑湾　》湘献于此陶冶。

焦山港　在县东六十里，通洞庭，以山得名。彭田港　在列货山。水泛通洞庭，去县东三十里。

竹林港　：在县西六十里。

丧停港　在县西六十里。晋谢安刺史荆州卒，经此停泊，一夕雷电大风，其棺自葬，因名。“小岳套　” ，在县西大江北十五里，水涨通柳子口。

朱家套　在县东七十里。

沙步矶　在县境内

宋家穴　在县东三十里。

杨林口　在县西南三十里。

列口　在县南二十里

断冈口　在县东二十五里。

西湖口　在县西六十里，抵安乡界，西通洞庭，故名。

新口　在县东十里

调元口　在县东六十里。

院子口　在大江北三十里。。